## Odluka o privremenim posebnim standardima i mjerilima njihove primjene u provođenju primarne zdravstvene zaštite iz osnovnoga zdravstvenog osiguranja za razdoblje od 1. siječnja do 31. ožujka 2004.

### NN 198/2003 (19.12.2003.), Odluka o privremenim posebnim standardima i mjerilima njihove primjene u provođenju primarne zdravstvene zaštite iz osnovnoga zdravstvenog osiguranja za razdoblje od 1. siječnja do 31. ožujka 2004.

# Hrvatski zavod za zdravstveno osigura­­nje

3171

Na
osnovi odredbi članka 85. Zakona o zdravstvenom osiguranju (»Narodne novine«
broj 94/01., 88/02., 149/02. i 117/03), članka 14. Odluke o privremenim
osnovama za sklapanje ugovora sa zdravstvenim ustanovama i privatnim zdravstvenim
radnicima za razdoblje od 1. siječnja do 31. ožujka 2004. godine i članka 19.
Statuta Hrvatskog zavoda za zdravstveno osiguranje (»Narodne novine« broj
16/02., 24/02. i 58/03.) Upravno vijeće Hrvatskog zavoda za zdravstveno
osiguranje na 33. sjednici održanoj 25. studenoga 2003. godine, uz suglasnost
ministra nadležnog za zdravstvo, a po prethodno pribavljenom mišljenju nadležnih
komora, donijelo je

## ODLUKU

### o privremenim posebnim standardima i mjerilima njihove primjene u provoĐenju primarne zdravstvene zaŠtite iz osnovnog zdravstvenog osiguranja za razdoblje od 1. sijeČnja do 31. oŽujka 2004. godinE

OpĆe odredbe

Članak
1.

Ovom
Odlukom utvrđuju se privremeni posebni standardi i mjerila za njihovu primjenu,
a u svezi s provođenjem primarne zdravstvene zaštite na područjima gdje postoje
veća odstupanja u organiziranju zdravstvene zaštite zbog nedostatka Pravilnikom
o privremenim standardima i normativima prava na zdravstvenu zaštitu iz
osnovnog zdravstvenog osiguranja za razdoblje od 1. siječnja do 31. ožujka
2004. godinepropisanog broja osiguranih osoba po timu, odnosno broja
timova iz razloga zemljopisnih, odnosno demografskih obilježja, prometne
povezanosti/izoliranosti, gustoće naseljenosti i drugih posebnih okolnosti pod
kojima se provodi zdravstvena zaštita.

Članak
2.

Mjerila
za primjenu posebnih standarda iz članka 1. ove Odluke su kako slijedi:

1. Broj
gravitirajućih osiguranih osoba određenim ordinacijama, odnosno punktovima.

2.
Zemljopisno-prometna povezanost/izoliranost:

–
povoljnija zemljopisna i prometna izoliranost

– izraženija
zemljopisna i prometna izoliranost

– najteža
zemljopisna i prometna izoliranost

promatrana
s osnova učestalosti prometne povezanosti, kao i udaljenosti od:

– sjedišta
doma zdravlja ili druge ordinacije

–
najbliže bolnice

– magistralne ceste

– otoka do kopna

– trajektne luke.

3. Demografska obilježja s osnova prosječne gustoće
naseljenosti gravitirajućeg područja.

4. Obilježja vezana za zdravstvene djelatnosti:

– potreba ustrojstva provođenja hitne medicinske pomoći

– kućnih posjeta

– kućnog liječenja

– mogućnost većeg obuhvata područja vezano za
dostupnost zdravstvene zaštite

– struktura izračuna godišnje novčane vrijednosti po
osiguranoj osobi (udio materijalnih troškova u kalkulativnoj vrijednosti tima)

– prava iz obveznog zdravstvenog osiguranja vezana za
pojedinu djelatnost.

5. Obilježja vezana za gustoću mreže i popunjenost
mreže u djelatnostima primarne zdravstvene zaštite.

6.
Obilježja vezana za morbiditetne specifičnosti.

7.
Ostala obilježja koja doprinose unapređenju, djelotvornosti i dostupnosti
zdravstvene zaštite.

Članak
3.

Novčani
iznos za privremeni posebni standard utvrđuje se kao:

1.
dodatna novčana sredstva do visine pune godišnje vrijednosti tima za određenu
djelatnost

2.
dodatna novčana sredstva obračunata s koeficijentom 1,5

3.
dodatna novčana sredstva obračunata s koeficijentom 1,3

4.
dodatna novčana sredstva obračunata s koeficijentom 1,1.

Koeficijent
iz stavke 1. ovog članka utvrđuje se na način da se godišnji novčani iznos
sredstava, utvrđen prema neprijeporno opredijeljenim osiguranim osobama, pomnoži
s pripadajućim koeficijentom.

Članak
4.

Na
osnovi mjerila iz članka 2. ove Odluke utvrđuju se prema odredbama članka 3.
ove Odluke privremeni posebni standardi ugovaranja zdravstvene zaštite iz osnovnog
zdravstvenog osiguranja u sljedećim djelatnostima:

Djelatnost opĆe/obiteljske medicine

I.

Privremeni
posebni standard obuhvaća sve timove kojima gravitira do 1200 osiguranih osoba,
a zadovoljeno je i mjerilo izražene zemljopisne i prometne izoliranosti, te
mjerilo veće udaljenosti od sjedišta doma zdravlja ili druge ordinacije. Tim
koji radi na punktu kojem gravitira manje od navedenog predviđenog broja
osiguranih osoba, a zadovoljena su i ostala nabrojena mjerila, ugovara se kao
standardni tim s pravom na dodatna sredstva u alikvotnom tromjesečnom iznosu u
odnosu na godišnju kalkulativnu vrijednost tima za djelatnost opće/obiteljske
medicine, odnosno za doktora medicine do 273.806,16 kn, a za doktora
specijalista opće medicine do 284.163,77 kn.

Odredbe
ove točke primjenjuju se pod uvjetom da je za tim opredijeljeno više od 75%
osiguranih osoba koje gravitiraju tom timu.

II.

Privremeni
posebni standard obuhvaća sve timove kojima gravitira više od 1200 osiguranih
osoba, uz mjerilo najteže zemljopisne i prometne izoliranosti, te potrebu većeg
broja timova zbog ustrojstva provođenja hitne medicinske pomoći. Takvim
timovima ugovara se stvarno opredijeljeni broj osiguranih osoba za koje se
dodatna novčana sredstva obračunavaju s koeficijentom 1,5.

III.

Privremeni
posebni standard obuhvaća sve timove kojima gravitira više od 1200 osiguranih
osoba, uz mjerilo izraženije zemljopisne i prometne izoliranosti i dobre
popunjenosti mreže. Takvim timovima ugovara se stvarno opredijeljeni broj
osiguranih osoba za koje se dodatna novčana sredstva obračunavaju s
koeficijentom 1,3.

Iznimno
od stavke 1. ove točke privremeni posebni standard obuhvaća i timove koji skrbe
o osiguranim osobama starijim od 65 godina, a smještenima u stacionar doma
umirovljenika, odnosno timove koji skrbe o osiguranim osobama-bolesnoj djeci s
trajnim psihofizičkim smetnjama smještenoj u stacionar ustanova socijalne
skrbi. Takvim timovima ugovara se stvarno opredijeljeni broj rečenih osiguranih
osoba za koje se dodatna novčana sredstva obračunavaju s koeficijentom 1,3.

IV.

Privremeni
posebni standard obuhvaća sve timove kojima gravitira više od 1200 osiguranih
osoba, ali su mjerila zemljopisne i prometne izoliranosti povoljnija (otoci
povezani mostom s kopnom, veća gustoća naseljenosti, zadovoljavajuća mreža u
djelatnosti, blizina sjedišta doma zdravlja, odnosno mjerodavne opće bolnice).
Takvim timovima ugovara se stvarno opredijeljeni broj osiguranih osoba za koje
se dodatna novčana sredstva obračunavaju s koeficijentom 1,1.

V.

Ako
nekom timu gravitira više od 1700 osiguranih osoba, a zdravstvenu zaštitu
provodi jedan tim u više područnih ordinacija na više lokacija ili na
zemljopisno velikom području male gustoće naseljenosti, te ako je za taj tim
opredijeljeno više od 75% osiguranih osoba koje mu gravitiraju, odluku o
dodatnom načinu financiranja donijet će posebno povjerenstvo Zavoda.

Djelatnost stomatoloŠke zdravstvene zaŠtite
(polivalentne)

I.

Privremeni
posebni standard obuhvaća sve timove kojima gravitira do 1400 osiguranih osoba,
a zadovoljeno je i mjerilo najteže zemljopisne i prometne izoliranosti, te
mjerilo veće uda­ljenosti od sjedišta doma zdravlja ili sljedeće ordinacije.

Tim
koji radi na punktu kojem gravitira manje od stavkom 1. ove točke predviđenog
broja osiguranih osoba, a zadovoljena su i ostala nabrojena mjerila, ugovara se
na osnovi standardnog tima s pravom na dodatna sredstva do visine godišnje
vrijednosti tima, koju će za svaki pojedini tim utvrditi povjerenstvo Zavoda
uvažavajući stvarne troškove provođenja zdravstvene zaštite u dijelu
materijalnih troškova s obzirom na gravitirajući broj osiguranih osoba timu.

Odredbe
ove točke primjenjuju se pod uvjetom da je za tim opredijeljeno više od 75%
osiguranih osoba koje gravitiraju tom timu.

II.

Privremeni
posebni standard obuhvaća sve timove kojima gravitira više od 1400 osiguranih
osoba, uz mjerilo izražene zemljopisne i prometne izoliranosti i dobre
popunjenosti mreže. Takvim timovima ugovara se stvarno opredijeljeni broj
osiguranih osoba za koje se dodatna novčana sredstva obračunavaju s
koeficijentom 1,3.

III.

Privremeni
posebni standard obuhvaća sve timove kojima gravitira više od 1400osiguranih
osoba, ali su mjerila zemljopisne i prometne izoliranosti povoljnija (otoci
povezani mostom s kopnom, veća gustoća naseljenosti, zadovoljavajuća
popunjenost timova prema broju opredijeljenih osiguranih osoba). Takvim
timovima, isključivo lociranim na hrvatskim otocima, ugovara se stvarno
opredijeljeni broj osiguranih osoba za koje se dodatna novčana sredstva obračunavaju
s koeficijentom 1,1.

Djelatnost
zdravstvene zaŠtite predŠkolske djece:

I.

Privremeni
posebni standard obuhvaća sve timove kojima gravitira manje od 700 osiguranih
osoba predškolskog uzrasta. Tim se ugovara kao puni standardni tim u
djelatnosti.

Odredbe ove točke primjenjuju
se pod uvjetom da je za tim opredijeljeno više od 75% osiguranih osoba koje
gravitiraju tom timu.

II.

Privremeni
posebni standard obuhvaća sve timove kojima gravitira od 700 do 1000 osiguranih
osoba predškolskog uzrasta uz mjerilo izražene zemljopisne i prometne
izoliranosti. Tim se ugovara prema stvarno opredijeljenom broju osiguranih
osoba za koje se dodatna novčana sredstva obračunavaju s koeficijentom 1,3.

III.

Privremeni posebni standard obuhvaća sve timove na
hrvat­skim otocima kojima gravitira više od 1000 osiguranih osoba predškolskog
uzrasta. Tim se ugovara prema stvarno opredijeljenom broju osiguranih osoba za
koje se dodatna novčana sredstva obračunavaju s koeficijentom 1,1.

Djelatnost zdravstvene zaŠtite Žena

I.

Privremeni
posebni standard obuhvaća sve timove kojima gravitira manje od 4 200
osiguranih osoba. Tim se ugovara kao puni standardni tim u djelatnosti.

Odredbe
ove točke primjenjuju se pod uvjetom da je za tim opredijeljeno više od 75%
osiguranih osoba koje gravitiraju tom timu.

II.

Privremeni
posebni standard obuhvaća sve timove kojima gravitira od 4 200 do
6 000 osiguranih osoba, uz mjerilo izražene zemljopisne i prometne
izoliranosti. Tim se ugovara prema stvarno opredijeljenom broju osiguranih
osoba za koje se dodatna novčana sredstva obračunavaju s koeficijentom 1,3.

III.

Privremeni
posebni standard obuhvaća sve ginekološke timove na hrvatskim otocima kojima
gravitira više od 6 000 osiguranih osoba. Tim se ugovara prema stvarno
opredijeljenom broju osiguranih osoba za koje se dodatna novčana sredstva obračunavaju
s koeficijentom 1,1.

Higijensko-epidemioloŠka zdravstvena zaŠtita

Županijskim
zavodima za javno zdravstvo na području kojih je prosječna gustoća stanovnika
na km2 manja od 50, dodatna novčana
sredstva obračunavaju se s koeficijentom 1,1.

Preventivno-odgojne mjere
za zdravstvenu zaŠtitu Školske djece i studenata

Županijskim
zavodima za javno zdravstvo na području kojih je prosječna gustoća stanovnika
na km2 manja od 50, ugovara se
dodatni tim u navedenoj djelatnosti.

Županijskim zavodima za javno zdravstvo, koji provode
preventivno odgojne mjere u školskim ustanovama udaljenim više od 20 km od
sjedišta tima, dodatna novčana sredstva za broj osiguranih osoba u tim
ustanovama obračunavaju se s koeficijentom 1,1.

Županijskim zavodima za javno zdravstvo, koji u značajnijoj
mjeri provode preventivno odgojne mjere za zdravstvenu zaštitu školske djece i
studenata na hrvatskim otocima, ugovaraju se dodatna sredstva visina kojih se
utvrđuje u ovisnosti o objektivnom stanju na terenu:

–
lokaciji tima

– veličini
terena koji pokriva

– broju
škola za koje tim skrbi.

PatronaŽna zdravstvena zaŠtita

 Domovima zdravlja na području kojih je prosječan
broj stanovnika na km2
manji od 30, ugovara se razlika između stvarnog broja stanovnika na području
doma zdravlja i standardnog broja stanovnika s obzirom na broj ponuđenih
patronažnih sestara VŠS, ali ne više od jednog punog standardnog tima. Na
specifičnom području unutar doma zdravlja na kojem je broj stanovnika na/km2 manji od 30, uz uvjet da je
dom zdravlja formirao (ponudio) tim koji provodi patronažnu zdravstvenu zaštitu
upravo za to područje, dodatno se ugovara razlika novčanih sredstava od stvarno
pripadajućih sredstava s obzirom na broj stanovnika do punog standardnog tima
za djelatnost.

Primarna laboratorijska
dijagnostika

Svi
laboratoriji kojima gravitira do 16 250 osiguranih osoba ugovaraju se u
alikvotnom tromjesečnom iznosu u odnosu na fiksni godišnji novčani iznosod
483.437,43 kn.

Primarna
laboratorijska dijagnostika na hrvatskim otocima, koja zbrinjava više od 16
250, a manje od 20 400 osiguranih osoba, ugovara se kao 1/2 standardnog tima
primarne laboratorijske dijagnostike.

Za
dislocirane laboratorijske jedinice na područjima s izraženom zemljopisnom i prometnom
izoliranošću, te većom udaljenošću od sjedišta matičnog laboratorija, a u
kojima postoji zaposleni laboratorijski radnik, posebno povjerenstvo koje
imenuje direktor Zavoda utvrdit će potrebna dodatna sredstva.

ZavrŠne odredbe

Članak
5.

Timovima
kojima gravitira više od maksimalno dopuštenog broja osiguranih osoba, a mreža
zdravstvene djelatnosti se iz objektivnih razloga ne može popuniti, iznimno se
dopušta ugovaranje svih stvarno opredijeljenih osiguranih osoba.

»Timovi bez nositelja« ugovaraju se prema stvarnom
broju opredijeljenih osiguranih osoba.

Ako timu gravitira značajno veći broj osiguranih
osoba od onog koji je opredijeljen timu na punktu, odnosno ako na području gdje
je broj timova usklađen s odredbama Mreže zdravstvene djelatnosti (»Narodne
novine« broj 85/02., 90/02. i 49/03.), a tim iz iste djelatnosti zbog broja
opredijeljenih osiguranih osoba primjenom odredaba iz ove Odluke ostvaruje godišnje
25% sredstava više od godišnje novčane vrijednosti standardnog tima, novčana
naknada za tim obračunava se s koeficijentom prve niže skupine od koeficijenta
skupine koja bi mu inače pripadala prema mjerilima propisanim ovom Odlukom, a
kada nema niže skupine s pripadajućim koeficijentom na tim se primjenjuje
koeficijent 1,0.

Članak 6.

Mjerila za ugovaranje hitne medicinske pomoći, koja
nisu obuhvaćena »korektivnim faktorima« iz Pravilnika o privremenim standardima
i normativima prava na zdravstvenu zaštitu iz osnovnog zdravstvenog osiguranja
za razdoblje od 1. siječnja do 31. ožujka 2004. godine, u svezi s rješavanjem
posebitosti pružanja hitne medicinske pomoći na području Republike Hrvat­ske,
utvrđuje posebno povjerenstvo koje imenuje direktor Zavoda. Jednog člana
povjerenstva imenuje Ministarstvo zdravstva.

Članak
7.

Ova
Odluka stupa na snagu danom objave u »Narodnim novinama«, a primjenjuje se za
razdoblje od 1. siječnja do 31. ožujka 2004. godine.

Klasa:
025-04/03-01/339
Urbroj: 338-01-05-03-1
Zagreb, 25. studenoga 2003.

Predsjednik
Upravnog vijeća Hrvatskog zavoda za zdravstveno osiguranje
**doc****. dr****. sc****.** **Nikica Gabrić,** v. r.

Odluka, NN 198/2003-3171